  Майя Бывальцева Удмуртиысь гурт возёсъя но сиён-юонъя министерствоын мушкасьёслы мушъёссы быронлэсь ыштонъёссэс берыктон радлыкез воштон сярысь малпасько. Али со коньдэтысь висъяське, нош азьланяз бусыоссэс хими суретъёсын пазян ужъёссэс алытэк быдэстӥсь возёсъёсты тырытыны луонлыкез эскеро. Со сярысь муш вордон удыслы сӥзем кенешонын элькун кивалтэтлэн тӧроезлэн воштӥсез – гурт возёсъя министр Ольга Абрамова вераз, ивортӥз удысэтлэн пресс-службаез. Кивалтӥсьлэн кылъёсызъя, 2022-тӥ арын промышленной муш бакчаос но гурт возёс кооперативъёс кылдытон, озьы ик мушкасьёслэсь но гурт возёсъёслэсь кусыпъёссэс радъян ласянь уж нуиськоз. Министерствоын пусъё, элькунысь мушкасьёслэн азинскыны луонлыкъёссы вань, со пӧлын чечыез кунгож сьӧры вузан ласянь. Но туннэ соин вырисьёс ӧвӧл шуыны луоз, туэ одӥг гинэ мушкась 2 сюрс 500 тонна чечызэ кун сьӧры келяз. Та дыре элькун реестре 4 сюрс 215 мушкасьёс пыртэмын, соос оглом 48 сюрслэсь трос муш семья вордо. Кыкетӥ арзэ субсидиос висъясько, грантъёс басьтыны луонлыкъёс вань. Но нимлыко ивортонъёсъя 2016-тӥ арын Удмуртиын 994 тонна чечы басьтӥзы ке, 2020-тӥ арын – 640 тонна. Нош мур вордонэн вырись подсобной хозяйствоослэн лыдзы 928-ысь 606-ёзь кулэсмиз. Муш бакчаоссэс фермеръёс но, гурт возёсъёс но быдто. Со дыре ик кенешонын пусйизы, нимлыко лыдпусъёс но зэмос суред пӧртэмгес, угось тросэз мушкаос асьсэ сярысь шара верыны уг дырто. Туннэ ветеринар паспортъёссы 577 гинэ муш бакчаослэн вань. Котькуд ар пестицидъёс сэрен мушъёс бырон учыръёс пусйисько. Туэ гужем Ува, Сьӧлта, Сюмси но куд-ог мукет ёросъёсысь мушкасьёс шедизы. Соослы компенсаци тырыны элькун коньдэтысь 2 миллион 500 сюрс манет .  Тегъёс: Ижкар Удмуртия ОльгаАбрамова мушкась  